Drobný, Stanislav, poslanec NR SR (2019-03-28):
Ďakujem za slovo. Vážená pani predsedajúci, vážené panie poslankyne, vážení páni poslanci, Istanbulský dohovor má údajne prioritne chrániť ženy pred násilím. Otázka je, aké ženy chce vlastne chrániť, keď identitu pohlavia zatláča do úzadia. Chce chrániť rodiča č. 1 alebo rodiča č. 2? Neverím tomu, že všetci tu prítomní neviete, o čo ide v Istanbulskom dohovore. Nechcem veriť tomu, že chcete byť zodpovední za demontáž tradičnej rodiny na Slovensku. Nechcem veriť tomu, že vy sami chcete vystaviť svoje deti nebezpečenstvu gender ideológie. Nebojíte sa, že vám raz vaše deti môžu dať otázku: „Otec, mama, prečo ste toto dovolili?“ Istanbulský dohovor výstižne charakterizoval uznávaný kňaz otec Marián Kuffa. Ten okrem iného povedal, teraz citujem: „Gender totalita je projekt zameraný proti Bohu a rodine. Byť politikom nie je ľahké, ale byť katolíkom v politike je nesmierne vážna vec. Poblúdenia národa budú týmto politikom pripísané a my kňazi sme zodpovední, ak sme ich na to neupovedomili. Kto propaguje a pretláča genderizmus, vedomie, vedome stavia národ proti Bohu. Stačí si zobrať do rúk Bibliu, aby ste pochopili, ako sa takáto vedomá rebélia vždy skončí. Boh sa nenechá donekonečna urážať. On len dáva čas nám ľuďom zaradiť sa do správneho tábora.“ Otec Marián ďalej hovorí: „Pozývam poslancov, buďte na Božej strane a budete na dobrej strane. Pozývam vás k tomu, vo štvrtok zahlasujte za zrušenie dohovoru. Kto chráni Boží svet, bude požehnaný.“ Toľko citácia otca Mariána Kuffu a teraz môj názor laika. Ja k slovám otca Mariána dodávam, prijímam jeho pozvanie a chcem byť na Božej strane. Chcem Slovensko chrániť pred gender totalitou. Chcem, aby moje deti a deti všetkých Slovákov a Sloveniek vyrastali v rodinnom kruhu bez vplyvu cudzej ideológie. História mi dnes dáva za pravdu. Ak sa ľudstvo zrieklo Boha a začalo si samo riadiť morálku, vždy to skončilo tragicky. Vždy. Napríklad Sodoma, Gomora, Rímska ríša, ale aj v novšej histórii ako Francúzska revolúcia, boľševizmus v Rusku a nacizmus v Nemecku. Musíme si uvedomiť obrovskú zodpovednosť, ktorú máme voči Slovensku. Istanbulský dohovor mení zažité paradigmy v spoločnosti, mení pohľad na prirodzený chod života, a čo je najdôležitejšie, odporuje Bohu. Aj rozumný ateista neveriaci v existencii Boha uzná, že rozvracanie tradičnej rodiny gender ideológiou neprinesie spoločnosti nič dobré. Viem, že sú tu medzi nami aj neveriaci, ale jedno mi verte, nikto z nás sa zodpovednosti nevyhne. Každý, či už tomu verí, alebo nie, bude niesť zodpovednosť za svoje rozhodnutie v tejto veci. Mňa by zaujímalo, kto má potrebu vynakladať toľko energie na pretláčanie a zavedenie týchto vecí vo svete. Len koľko peňazí a času sa vložilo do rôznych tých gender štúdií aj do samotného Istanbulského dohovoru. Veď sa ten čas i peniaze mohli využiť oveľa zmysluplnejšie. Kto nie je schopný žiť v zmysle tradičných hodnôt a Božieho konceptu rodiny, tak nech si, nech s tým nezaťažuje ostatných. Slovensko nie je Saudská Arábia, že by sme tu riešili, kto čo robí za dverami svojej spálne, pán Poliačik. A keď už som spomenul Saudská Arábiu, ak by tam došlo na základe Istanbulského dohovoru k zlepšeniu zaobchádzania so ženami a LGBT komunitou, potom by som uznal, že niekde na svete má dohovor svoje opodstatnenie. Stále vidím nádej pre Slovensko do budúcna. Dúfam, že vo voľbách do Európskej únie sa situácia zmení tak, že sa vyhneme osudu Rímskej ríše, ktorú zložil práve rozklad tradičných hodnôt spôsobený dobovými liberálnymi progresívcami. Na rozum voličov v ostatných krajinách Európskej únie sa však spoliehať nemôžeme. Musíme stavať na vlastných silách, schopnostiach a hlavne tradíciách. Všetko zvládneme, pokiaľ ostaneme verní našej kresťanskej tradícii a Desatoro. V hlasovaní o tomto návrhu má každý z nás poslancov možnosť prispieť k budúcnosti Slovenska a verím, že sa nájde dosť poslancov na to, aby sme zabránili zlu hroziacemu z Istanbulu vo forme zvrátenej ideológie zabalenej do krásnych, ľúbivých fráz preniknúť do našej vlasti. Prosím vás, vážené kolegyne, kolegovia, hlasujte za budúcnosť našich, vašich detí. Nedovoľme zapracovanie nebezpečnej ideológie do našich zákonov. Ďakujem za pozornosť.